Fa molelo o sena go feta, go ne ga nna tidimalo mme Elija a utlwa “lentswe le le sisibetseng, le le kwa tlase.” Le ne le laletsa Elija gore a ntshe maikutlo a gagwe gape, mme o ne a dira jalo, a bulela Jehofa mafatlha lekgetlo la bobedi a mmolelela se a tshwenyegileng ka sone. * Gongwe seo se ne sa dira gore a ikutlwe a imologile le go feta. Mme le fa go ntse jalo, kwantle ga pelaelo Elija o ne a gomodiwa le go feta ke se “lentswe le le sisibetseng, le le kwa tlase” le neng la se mmolelela morago ga foo. Jehofa o ne a tlhomamisetsa Elija gore o botlhokwa. O ne a dira seo jang? Modimo o ne a senola tshedimosetso e ntsi ka se a neng a ikaeletse go se dira malebana le go lwantsha kobamelo ya ga Baale kwa Iseraele. Go bonala sentle gore Elija o ne a sa berekela lefela, ka gonne boikaelelo jwa Modimo bo ne bo diragadiwa bo sa thibelwe ke sepe. Mo godimo ga moo, Elija o ne a sa ntse a tla nna le seabe mo boikaelelong joo ka gonne Jehofa o ne a mmusetsa mo tirong a mo neetse ditaelo tse di tlhomameng.—1 Dikgosi 19:12-17.